सेंताला में फ्लोरॉयड-युक्त पानी की समस्या का मुआयना करने के बाद पत्रकारों के साथ बातचीत करते हुए भाजपा अध्यक्ष ने कहा कि यह बीजू जनता दल की घोर विफलता का एक बहुत बड़ा नमूना है। उन्होंने कहा कि फ्लोरॉयड-युक्त पानी की समस्या के कारण युवा अकाल वृद्ध हो रहे हैं, जवानों के बाल सफ़ेद हो रहे हैं, दांत गल रहे हैं, हड्डियां भी गल रही हैं, किडनियां खराब हो रही है लेकिन बीजद की नवीन पटनायक सरकार कुंभकरण की नींद सो रही है। उन्होंने कहा कि गाँवों के 3 से 10 किलोमीटर के दायरे में पानी का विशाल कुदरती स्रोत होने के बावजूद बीजद सरकार गाँव में शुद्ध पीने का पानी उपलब्ध कराने में विफल रही है। उन्होंने कहा कि ओडिशा की नवीन पटनायक सरकार हर मोर्चे पर विफल रही है। उन्होंने कहा कि राज्य की जनता बीजद सरकार से मुक्ति पाना चाहती है। उन्होंने कहा कि भारतीय जनता पार्टी ओडिशा की जनता को भरोसा दिलाना चाहती है कि राज्य में भारतीय जनता पार्टी की सरकार बनने पर स्वास्थ्य से जुड़ी हुई सभी समस्याओं को प्राथमिकता देगी और उसे सुधारने के लिए प्रयास करेगी।